再次轉庵用梗字韻賦梅
作者：許及之
朝代：宋

paragraphs: 見梅思洛陽，何愁道路梗。
見雪憶灞橋，便可心思省。
仙家種玉成，造化炊粱頃。
凜然孤高標，敢以塵溷請。
將軍有傳令，遽成臨渴井。
王言惟作命，盍作和羹領。
香色歸本根，滋味豈機穽。
自非泯全牛，安得試嘗綮。
轉庵句中畫，梅詩言外警。
難韻有轆轤，妙語壓菑眚。
昨夜垂垂雨，一洗娟娟靜。
便覺容成圃，真是太玉境。
朝來知見香，墮在區別町。
不如兩忘言，搔首孤山頂。